***Η συγγραφέας ντετέκτιβ*** είναι μια αμερικανική αστυνομική δραματική τηλεοπτική σειρά με πρωταγωνίστρια την Άντζελα Λάνσμπερι ως συγγραφέα μυστηρίου και ερασιτέχνη ντετέκτιβ Τζέσικα Φλέτσερ.   Η σειρά προβαλλόταν για 12 κύκλους με 264 επεισόδια από το 1984 έως το 1996 από το δίκτυο CBS. Ακολούθησαν τέσσερις τηλεοπτικές ταινίες με το ίδιο θέμα. Πρόκειται για μια από τις πιο επιτυχημένες και μακροβιότερες τηλεοπτικές εκπομπές στην ιστορία, με περισσότερους από 30 εκατομμύρια τηλεθεατές κατά μέσο όρο την εβδομάδα στην ακμή της (μερικές φορές ξεπερνούσε τα 40 εκατομμύρια).  Η σειρά εξακολουθεί να έχει μεγάλη επιτυχία σε όλο τον κόσμο. Στην Ελλάδα, η σειρά προβλήθηκε τη δεκαετία του 1990 από το Mega Channel. 

Για τη δουλειά της στη σειρά *Η συγγραφέας ντετέκτιβ*, η Λάνσμπερι ήταν υποψήφια για δέκα Χρυσές Σφαίρες και 12 Βραβεία Έμμυ, κερδίζοντας τέσσερα βραβεία Χρυσής Σφαίρας. Η Λάνσμπερι κατέχει το ρεκόρ των περισσότερων υποψηφιοτήτων για Χρυσή Σφαίρα και αντίστοιχων νικών για την Καλύτερη Γυναικεία Ερμηνεία σε τηλεοπτική δραματική σειρά και τις περισσότερες υποψηφιότητες για Έμμυ για τον καλύτερο πρωταγωνιστικό ρόλο σε δραματική σειρά. Η σειρά έλαβε τρεις υποψηφιότητες για Έμμυ εξαιρετικής δραματικής σειράς. Προτάθηκε για Χρυσή Σφαίρα στην ίδια κατηγορία έξι φορές και κέρδισε δύο φορές.

Μετά το τέλος της σειράς το 1996, κυκλοφόρησαν τέσσερις τηλεοπτικές ταινίες μεταξύ 1997 και 2003. Το 2009, κυκλοφόρησε ένα βιντεοπαιχνίδι για PC,  ενώ το 2012 ακολούθησε και συνέχειά του.

Ιστορία
-------

### Προέλευση

Οι παραγωγοί της σειράς Πίτερ Σ. Φίσερ, Ρίτσαρντ Λέβινσον και Γουίλιαμ Λινκ θεωρούσαν τη Λάνσμπερι τέλεια για τον ρόλο της Φλέτσερ, αλλά δεν πίστευαν ότι θα την ενδιέφερε μια τηλεοπτική σειρά. Νωρίτερα, είχε παίξει σε δύο κινηματογραφικές προσαρμογές των μυθιστορημάτων μυστηρίου της Άγκαθα Κρίστι: ως Σαλώνη Ότερμπουρν στο *Έγκλημα στον Νείλο* (1978) και ως μις Τζέιν Μαρπλ στο *Στον καθρέφτη είδα τον δολοφόνο* (1980). Όταν η τελευταία ταινία δεν πήγε καλά - παρά το πολλών αστέρων καστ, όπως οι Ροκ Χάτσον, Ελίζαμπεθ Τέιλορ, Κιμ Νόβακ και Τόνι Κέρτις - η προσφορά στη Λάνσμπερι να επαναλάβει τον ρόλο της μις Μαρπλ σε τρεις ακόμη ταινίες δεν υλοποιήθηκε ποτέ. 

Όταν γνωστοποίησε ότι είναι διαθέσιμη εάν εμφανιστεί το σωστό έργο, οι τρεις δημιουργοί της έστειλαν το σενάριο και σχεδόν αμέσως, η Λάνσμπερι ένιωσε ότι μπορούσε να κάνει κάτι με τον ρόλο της Τζέσικα Φλέτσερ. *Η συγγραφέας ντετέκτιβ* πρωτοπροβλήθηκε στις ΗΠΑ την Κυριακή 30 Σεπτεμβρίου 1984. Οι παραγωγοί της σειράς κατάφεραν να μετατρέψουν την υπόθεση της «συγγραφέα μυστηρίου/ερασιτέχνη ντετέκτιβ» σε μια 12ετή επιτυχία για το CBS. Έκανε επίσης τη Λάνσμπερι, που ως τότε ήταν γνωστή για τις κινηματογραφικές και θεατρικές δουλειές της στο Μπρόντγουεϊ, γνωστό όνομα σε εκατομμύρια τηλεθεατές. Ο τίτλος προέρχεται από το *Murder, She Said (Έγκλημα στο εξπρές 13)*, που ήταν ο τίτλος μιας κινηματογραφικής μεταφοράς του 1961 του μυθιστορήματος της Άγκαθα Κρίστι *4:50 από το Paddington*.

### Παραγωγή

*Η συγγραφέας ντετέκτιβ* γυρίστηκε κυρίως στα Universal Studios στο της Καλιφόρνιας (κοντά στο Λος Άντζελες).  Εξωτερικά πλάνα και μερικά επεισόδια γυρίστηκαν στην πόλη Μεντοσίνο της Βόρειας Καλιφόρνιας, η οποία αντιπροσώπευε τη φανταστική πόλη Κάμποτ Κόουβ του Μέιν.

Υπόθεση
-------

Η σειρά περιστρέφεται γύρω από την καθημερινή ζωή της Τζέσικα Φλέτσερ (πρώην Μαγκίλ), μιας χήρας, συνταξιούχου δασκάλας αγγλικών, η οποία γίνεται επιτυχημένη συγγραφέας μυστηρίων. Παρά τη φήμη και την περιουσία, η Τζέσικα παραμένει κάτοικος του Κάμποτ Κόουβ, μιας μικρής παράκτιας κοινότητας στο Μέιν, και διατηρεί επαφή με όλους τους παλιούς της φίλους, ανεπηρέαστη από την επιτυχία της.

Η εκπομπή ξεκινά συνήθως με μια προεπισκόπηση των γεγονότων του επεισοδίου, με την Τζέσικα να δηλώνει: «Σήμερα, στο *Συγγραφέας ντετέκτιβ*. . ." Η Τζέσικα αποδεικνύεται πάντα πιο οξυδερκής από τους κρατικούς ερευνητές μιας υπόθεσης, οι οποίοι είναι σχεδόν πάντα πρόθυμοι να συλλάβουν τον πιο πιθανό ύποπτο. Συγκεντρώνοντας προσεκτικά στοιχεία και κάνοντας οξυδερκείς ερωτήσεις, ξεγελάει τις αρχές για να συλλάβουν τον επιλεγμένο ύποπτό της ως «πραγματικό δολοφόνο». Εάν το Κάμποτ Κόουβ υπήρχε στην πραγματικότητα, θα βρισκότων στην κορυφή των εθνικών στατιστικών εγκλημάτων του FBI σε πολλές κατηγορίες. 

Η σχέση της Τζέσικα με τους αξιωματούχους της αστυνομίας ποικίλλει. Και οι δύο σερίφηδες του Κάμποτ Κόουβ την αφήνουν να αναμειγνύεται στις υποθέσεις τους. Ωστόσο, οι περισσότεροι ντετέκτιβ και αστυνομικοί την απομακρύνουν από τον τόπο του εγκλήματος, έως ότου τα ακριβή συμπεράσματά της να τους πείσουν να την ακούσουν. Κάποιοι χαίρονται από την αρχή που έχουν τη βοήθειά της, συχνά επειδή είναι αναγνώστες των βιβλίων της. Με τον καιρό, κάνει φίλους σε πολλά αστυνομικά τμήματα στις ΗΠΑ, καθώς και με έναν Βρετανό αστυνομικό που συνδέεται με τη Σκότλαντ Γιαρντ. Στην αρχή του όγδοου κύκλου, περισσότερες από τις ιστορίες διαδραματίστηκαν στη Νέα Υόρκη, με την Τζέσικα να μετακομίζει σε ένα διαμέρισμα εκεί με μερική απασχόληση για να διδάξει εγκληματολογία.

### Τέλος

 Η Λάνσμπερι τον Σεπτέμβριο του 1989
Τον Αύγουστο του 1988, η Λάνσμπερι εξέφρασε την κούρασή της από τη σειρά, καθώς δεν ήταν σίγουρη, στα 63 της, ότι θα μπορούσε να συνεχίσει με τον ρυθμό που πλέον της ζητούσαν. Έτσι, *Η συγγραφέας ντετέκτιβ* μπήκε στον πέμπτο κύκλο του εκείνο το φθινόπωρο με σαφή πιθανότητα να σταματήσει στο τέλος του και να προβληθεί το φινάλε της σειράς τον Μάιο του 1989.

Βρέθηκε, ωστόσο, λύση, η οποία έδωσε τη δυνατότητα στη Λάνσμπερι να συνεχίσει αλλά και να ξεκουραστεί. Αυτό επέτρεψε και σε ορισμένους δευτερεύοντες χαρακτήρες να αποκτήσουν μεγαλύτερο ρόλο. Για τις επόμενες δύο σεζόν, η Λάνσμπερι μείωσε τις εμφανίσεις της σε πολλά επεισόδια, εμφανιζόμενη μόνο στην αρχή και στο τέλος, για να παρουσιάσει ιστορίες με πρωταγωνιστές αρκετούς φίλους της Τζέσικα, όπως ο ιδιωτικός ντετέκτιβ Χάρι Μαγκρό, ο πρώην κλέφτης Ντένις Στάντον και ο πράκτορας της MI5 Μάικλ Χάγκαρτι. Το «πείραμα» τελείωσε το 1991.  Το 1992, η Λάνσμπερι ανέλαβε έναν πιο εκτεταμένο ρόλο στην παραγωγή, καθώς έγινε εκτελεστική παραγωγός της σειράς.

Μέχρι το τέλος του 11ου κύκλου (1994-1995) της *Συγγραφέως ντετέκτιβ*, η Λάνσμπερι σκεφτόταν και πάλι να αποσυρθεί. Αυτό το έκανε στον επόμενο 12ο κύκλο.

Όταν το δίκτυο κυκλοφόρησε το πρόγραμμά του για τη σεζόν 1995–1996 και τοποθέτησε δύο κωμωδίες, την επιτυχία *Cybill* και το νέο *Almost Perfect*, στη θέση της *Συγγραφέως ντετέκτιβ*. Στη συνέχεια, το CBS μετέφερε τη σειρά τα βράδια της Πέμπτης.

Η μετακίνηση έθεσε τη *Συγγραφέα ντετέκτιβ* σε άμεσο ανταγωνισμό με τη σειράς Must See TV του NBC, η οποία σημείωνε επί χρόνια τις υψηλότερες βαθμολογίες της εβδομάδας σε οποιοδήποτε δίκτυο. Παρά τις διαμαρτυρίες πολλών θαυμαστών της σειράς (οι οποίοι πίστευαν ότι το CBS έκανε σκόπιμα την εκπομπή να αποτύχει στη νέα του ώρα), το CBS αρνήθηκε να υποχωρήσει. *Η συγγραφέας ντετέκτιβ* έπεσε τότε από την 8η στην 58η θέση στις ετήσιες βαθμολογίες. Η σειρά έχασε σχεδόν 6 εκατομμύρια θεατές.

Το CBS τελικά αποφάσισε ότι η πτώση της τηλεθέασης παραήταν μεγάλη και σταμάτησε τη *Συγγραφέα ντετέκτιβ* μετά από δώδεκα κύκλους. Μετά από μια παύση τριών εβδομάδων τον Απρίλιο του 1996, το δίκτυο επέστρεψε την εκπομπή στο βράδυ της Κυριακής για να ολοκληρώσει την προβολή της. Το φινάλε προβλήθηκε στις 19 Μαΐου 1996. Το δίκτυο συμφώνησε επίσης να γυριστούν τέσσερις ταινίες στο ίδιο θέμα τα επόμενα χρόνια. Το πρώτο ήταν *South by Southwest* (1997), με άλλα τρία να ακολουθούν ως *A Story to Die For* (2000), *The Last Free Man* (2001) και *Το μυστήριο του μεσονυχτίου* (*The Celtic Riddle,* 2003). 

Η Λάνσμπερι δήλωσε τον Μάιο του 2011 ότι θα ήθελε να κάνει μια εμφάνιση επιστρέφοντας ως Τζέσικα Φλέτσερ.  Ωστόσο, σε μια συνέντευξή της το 2015, απέρριψε την ιδέα της επανάληψης του πολυαγαπημένου ρόλου.  Στη συνέχεια, εξέφρασε ενδιαφέρον να ξαναπαίξει τον ρόλο το 2017.

Πιθανή επανεκκίνηση
-------------------

Το *Deadline Hollywood* ανέφερε τον Οκτώβριο του 2013 ότι το NBC σχεδίαζε μια επανεκκίνηση της σειράς, με πρωταγωνίστρια τη βραβευμένη με Όσκαρ ηθοποιό Οκτάβια Σπένσερ. 

Η Λάνσμπερι σχολίασε ότι δεν θα της άρεσε η χρήση του τίτλου. Αποφασίστηκε από τους παραγωγούς ότι ο ρόλος της Σπένσερ δεν θα ονομαζόταν Τζέσικα Φλέτσερ, γιατί μόνο η Λάνσμπερι θα μπορούσε να υποδυθεί την Τζέσικα Φλέτσερ.  Στις 21 Ιανουαρίου 2014, ανακοινώθηκε ότι η επανεκκίνηση δεν θα συνεχιστεί.

Παραπομπές
----------

1. ↑  Harmetz, Aljean (October 27, 1985). «Angela Lansbury's unlikely sleuth has staying power». *The New York Times*.. Ανακτήθηκε στις August 20, 2010.
2. ↑  Weinraub, Bernard (December 1, 1991). «TELEVISION; Angela Lansbury Has a Hit. She Wants Respect». *The New York Times*.. Ανακτήθηκε στις August 20, 2010.
3. ↑  «TV Ratings Archive – 1988/1989». *USA Today Weekly*. September 25, 1988.. Ανακτήθηκε στις February 16, 2016.
4. ↑  «20η Επέτειος MEGA - "Το MEGA είναι 20"». *Retromaniax*. Ανακτήθηκε στις 23 Ιανουαρίου 2022.
5. ↑  "E3 2009: *Murder, She Wrote* game coming to the PC" Αρχειοθετήθηκε 2020-07-19 στο Wayback Machine. news.bigdownload.com, June 8, 2009; retrieved January 14, 2010.
6. ↑  «First screenshots of *Murder, She Wrote*». Murdershewrotegame.com. 17 Νοεμβρίου 2011. Ανακτήθηκε στις 14 Μαΐου 2012.
7. ↑  Brunsdale, Mitzi M. *Icons of Mystery and Crime Detection: From Sleuths to Superheroes*.
8. 1 2  Parish, James Robert (1989). *The Unofficial Murder, She Wrote Casebook*. New York: Kensington Books. σελ. 8. ISBN 9781575662107. Ανακτήθηκε στις 28 Φεβρουαρίου 2021.
9. ↑  "Murder She Wrote" location named as Murder Capital of World
10. ↑  «A break, she needed, from Murder She Wrote». *The Hamilton Spectator*. May 24, 2013.. Ανακτήθηκε στις September 14, 2016.
11. ↑  «Movies Keep 'Murder, She Wrote' Alive». *Chicago Tribune*. August 5, 1997.. Ανακτήθηκε στις October 20, 2010.
12. ↑  «'Murder, She Wrote' Angela Lansbury Return». *Entertainment Weekly*. May 13, 2011. Αρχειοθετήθηκε από το πρωτότυπο στις 2012-02-08.. Ανακτήθηκε στις February 22, 2012.
13. ↑  Bobbin, Jay (17 Ιουλίου 2015). «Angela Lansbury thinks reviving Jessica Fletcher 'would be a downer'». *Zap2it.com*. Αρχειοθετήθηκε από το πρωτότυπο στις 11 Μαΐου 2016. Ανακτήθηκε στις 10 Αυγούστου 2016.
14. ↑  McCreesh, Louise (8 Αυγούστου 2017). «Murder, She Rewrote? – Angela Lansbury wants Murder, She Wrote to return for one final special». *digitalspy.com*. Ανακτήθηκε στις 7 Σεπτεμβρίου 2017.
15. ↑  Andreeva, Nellie (24 Οκτωβρίου 2013). «NBC To Reboot 'Murder, She Wrote' With Octavia Spencer Starring, Alex Cunningham Writing And David Janollari Producing». Deadline.com. Ανακτήθηκε στις 26 Οκτωβρίου 2013.
16. ↑  «Angela Lansbury is not happy with 'Murder, She Wrote' remake». *Los Angeles Times*. November 11, 2013. .
17. ↑  Andreeva, Nellie (21 Ιανουαρίου 2014). «NBC's 'Murder She Wrote' Reboot Not Going Forward, Could Be Revisited In The Future». *Deadline Hollywood*. Ανακτήθηκε στις 21 Ιανουαρίου 2014.

Εξωτερικοί σύνδεσμοι
--------------------

* *Murder, She Wrote*   στην IMDb